Taarausuliste ja Maausuliste
Maavalla Koda
Pk 363
50002 Tartu postkontor				Teie 02.04; 11.06; 22.09; 16.12.2004
						Meie 12.01.2005 nr 16-5/3164-2

Paluküla hiiemäe kaitse

Lugupeetud Ahto Kaasik

Keskkonnaministeeriumisse on saabunud Teie pöördumised Paluküla hiiemäe kaitse küsimuses koos arvukate toetusallkirjadega. Avalduses ollakse vastu maastikukaitsealale, kaitsealuse hiiemäe naabrusse puhke- ja spordikeskuse rajamisele.

Kavandatav puhke- ja spordikeskus asub Kõnnumaa maastikukaitsealal, mille kaitse-eeskiri on kinnitatud Vabariigi Valitsuse 27. juuli 2000. a. määrusega nr. 253.

Planeeritaval alal asub ka kaitsealune Paluküla hiiemägi, mis on kultuurimälestiseks tunnistatud kultuuriministri 26.05.2004. a. käskkirjaga nr. 100.

Kehtna Vallavolikogu on pöördunud Keskkonnaministeeriumi poole ettepanekuga Kõnnumaa maastikukaitseala kaitse-eeskirja muutmiseks.

Oma eitava seisukoha kavandatava kaitse-eeskirja muutmise suhtes on väljendanud Nõmme Tee Selts (26.11.2004).

Raplamaa Omavalitsuste Liit on Keskkonnaministeeriumile saatnud pöördumise (29.11.2004), milles väljendatakse muret seoses kujunenud olukorraga ja rõhutatakse, et Paluküla puhke- ja spordikeskuse detailplaneeringu realiseerimine on antud piirkonna arengu seisukohalt väga oluline.

Keskkonnaministeerium on kultuuri- ja looduspärandi hoidmise ja säilitamise poolt. Hiite puhul on tegemist olemuslikult mitmetasandilise kultuuriväärtusega. Kehtiv Muinsuskaitseseadus annab iseenesest küllaldase seadusliku aluse hiite kui pühapaikade ja kultuuriväärtuste kaitseks, kuid tuleb tunnistada, et hiite spetsiifikast tulenevalt pole nende kaitse seni siiski olnud piisav. Maavalla Koda on teinud ettepaneku Eesti algupärase ja omase pärandi paremaks väärtustamiseks ja kaitseks riikliku hiite programmi algatamise. Oma kirjaga Kultuuriministeeriumile toetas ka Keskkonnaministeerium seda algatust.

Keskkonnaministeerium on seisukohal, et Kõnnumaa maastikukaitseala kaitse peab vastama Vabariigi Valitsuse poolt kehtestatud kaitse-eeskirjale. Kaitseala piiranguvöönd on vastavalt kehtivale kaitse-eeskirjale kaitseala majanduslikult kasutatav osa, kus majandustegevuses tuleb arvestada kaitse-eeskirjas kehtestatud tingimustega. Kuna kehtiva kaitse-eeskirja nõuete järgimine on eelduseks, et kaitstaval alal säilib sellele alale omane maastikuline ja bioloogiline mitmekesisus, ei pea Keskkonnaministeerium otstarbekaks Kõnnumaa maastikukaitseala kaitse-eeskirja täiendamist.

Oleme oma seisukohast informeerinud ka Kehtna Vallavalitsust ja Raplamaa Keskkonnateenistust.

Lugupidamisega

Villu Reiljan

Tiit Sillaots 6262 873